এমন একটা সময়ে তিনি পেস বোলিংকে বেছে নিয়েছিলেন, যখন ভারত বলতে চোখ বুজে লোকে বলত স্পিনারের দেশ। নতুন বলে বোলিং করতেন সুনীল গাওস্কর, আবিদ আলিরা। যাতে তাঁরা তাড়াতাড়ি পালিশ তুলে দেওয়ার পরে বেদি, চন্দ্র, প্রসন্ন, বেঙ্কট এসে স্পিনের জাল বুনতে পারেন। সেই ইতিহাসকে প্রথম পাল্টে দিতে শুরু করেছিলেন কপিলই। ভারতীয় ক্রিকেটের চিরকালীন রূপকথায় ঢুকে রয়েছে তাঁর সেই কিশোর বয়সের কাহিনি। কোচিং ক্যাম্পে গিয়ে দু’টো রুটি হাতে পাওয়ার পরে তিনি বলেন, ‘‘আমি পেস বোলার হতে চাই। দু’টো রুটিতে আমার কী হবে? চারটে দাও।’’ সে দিন কপিলকে পাল্টা কটাক্ষ শুনতে হয়েছিল, ভারতে আবার পেস বোলার! ও সব এখানে হয়-টয় না!